หลังจากที่เราซื้อตั๋วหนังเรียบร้อยแล้ว เราก็ต้องนั่งรอเวลาที่หนังจะเริ่ม ถ้าเรานั่งรอเฉย ๆ เนี่ย มันน่าเบื่อมาก ดังนั้นเราต้องหากิจกรรมฆ่าเวลา ปกติแล้วผมจะซื้อตั๋วหนังก่อนกินข้าว เพราะว่าพอเราซื้อเสร็จปุ๊บ เราก็ต้องนั่งรอ ทีนี้เนี่ย เราสามารถเอาเวลาที่เรารอเนี่ย ไปกินข้าวได้ แล้วพอเรากินข้าวเสร็จปุ๊บ หนังก็จะเริ่มพอดีเลย แต่ถ้าใครกินข้าวก่อนไปซื้อตั๋ว พอเราซื้อตั๋วเสร็จปุ๊บ เราก็ต้องหากิจกรรมทำเพื่อฆ่าเวลา เพราะไม่งั้นมันจะรู้สึกเบื่อ เราสามารถไปเดินห้างก็ได้นะครับ เดินสักสองสามรอบ ก็คงจะได้เวลาที่หนังเริ่มพอดีเลย ถ้าเป็นผู้หญิงก็ไปดูเสื้อผ้าฆ่าเวลา แต่ถ้าเกิดเป็นผู้ชายก็ไปนั่งเล่นเกมก็ได้นะครับ มันจะมีโซนเกมให้เรานั่งเล่น หยอดเหรียญไปเรื่อย ๆ อันนี้ก็ฆ่าเวลาได้ดีเหมือนกันนะครับ แต่ว่าต้องเสียเงินเยอะ พอถึงเวลาเข้าโรงภาพยนตร์ ผมก็จะไปซื้อเสบียงมาตุนเอาไว้ เอาไว้กินตอนที่ดูหนังนะครับ ปกติผมจะซื้อปอบคอร์น รสหวานรสเค็ม แล้วก็ซื้อน้ำเปล่าหนึ่งขวด ที่ต้องซื้อน้ำเปล่าเพราะว่าน้ำอัดลมราคาสูงมาก แล้วที่โรงภาพยนตร์เนี่ย เขาจะไม่อนุญาตให้ซื้อของข้างนอกเข้าไปทานในโรงภาพยนตร์ เพราะว่าเขาสงวนสิทธิ์สำหรับสินค้าของเขาเท่านั้น ของที่อื่นห้ามซื้อเข้าไปเด็ดขาด ที่บริเวณทางเข้าโรงภาพยนตร์ จะมีพนักงานคอยตรวจเช็คกระเป๋า เพื่อป้องกันไม่ให้เราแอบเอาสินค้าจากที่อื่นเข้าไปทานในโรงภาพยนตร์ ถ้าเกิดว่าเขาตรวจเจอ เราก็ต้องเอาสินค้าที่เราแอบเอาเข้าไปน่ะ ฝากไว้ที่พนักงาน แล้วค่อยไปรับคืนหลังจากที่ดูหนังเสร็จ แต่ถ้าเกิดเป็นที่วิสต้า อันนี้เขาไม่มีพนักงานคอยตรวจกระเป๋านะครับ เราสามารถซื้อสินค้าจากที่อื่นเข้าไปทานก็ได้ ทุกครั้งก่อนที่เราจะเข้าโรงภาพยนตร์ ผมแนะนำให้ไปเข้าห้องน้ำให้เรียบร้อยก่อน เพราะไม่งั้นในระหว่างที่เราดูหนังอยู่ เราอาจจะรู้สึกปวดฉี่ แล้วทีนี้เนี่ย เราก็จะดูหนังแบบไม่สนุกละ เพราะว่าเราต้องอั้นฉี่ แล้วพอเราทนไม่ไหว เราก็ต้องออกไปเข้าห้องน้ำ ทีนี้เนี่ยมันจะทำให้เราพลาดฉากสำคัญ ๆ ไป เราจะรู้สึกเสียดาย เหมือนกับว่าดูหนังไม่ครบ ดังนั้นวิธีแก้ปัญหาก็คือ ควรจะเข้าห้องน้ำก่อนเข้าโรงภาพยนตร์ ที่หน้าประตูโรงภาพยนตร์จะมีพนักงานคอยยืนรับตั๋ว ให้เราเอาตั๋วของเรายื่นให้กับพนักงาน แล้วเขาจะฉีกออกเป็นสองส่วน เอาไว้ให้เราเก็บเป็นที่ระลึก ข้างในโรงหนังจะมืดมากนะครับ เราควรที่จะเดินอย่างระมัดระวัง เพราะไม่งั้นอาจตกบันไดได้ ปกติผมจะใช้มือถือในการส่องไฟนะครับ แต่ว่าบางครั้งก็จะมีพนักงานคอยยืนส่องไฟให้เรา พนักงานอาจจะถามเราว่า เรานั่งอยู่แถวไหน แล้วเขาจะเดินไปส่งเราตรงแถวที่เรานั่ง ถ้าเกิดว่าที่นั่งของเรามันอยู่ลึกแล้วทีนี้ มีคนนั่งปิดทางเดินอยู่ คือเขานั่งเอาขายื่นออกมามาก แล้วเราต้องฝ่าเข้าไป เราก็ควรจะบอกว่า “ขอโทษนะครับ ขอโทษนะครับ ขอทางหน่อยนะครับ” เพื่อให้เขาเปิดทางให้เราเดินไปที่ที่นั่งของเรา ที่นั่งในโรงหนังมันจะพับอยู่นะครับ เราจะต้องดึงที่นั่งลงมาด้วย ถ้าเราเผลอนั่งลงไปในขณะที่มันพับอยู่ เราอาจจะตกเก้าอี้ได้ ตรงที่วางแขนของที่นั่ง จะมีช่องให้ใส่น้ำนะครับ มันจะเป็นช่องกลม ๆ ให้เราเอาน้ำที่เราซื้อมาเนี่ย ใส่ไว้ตรงนั้นนะครับ แต่เราต้องจำให้ได้นะครับว่าเราวางไว้ซ้ายหรือว่าขวา เพราะบางทีเนี่ย เราอาจจะเผลอหยิบผิด ไปหยิบเอาน้ำของคนด้านข้างเรามากินก็ได้นะครับ ก่อนที่หนังจะเริ่ม มันจะมีหนังตัวอย่างก่อนนะครับ ประมาณยี่สิบนาที เราก็นั่งดูหนังตัวอย่างไปเรื่อย ๆ พอหนังตัวอย่างจบปุ๊บ มันก็จะมี เอ่อ..โฆษณาแจ้งเตือนนะครับให้เราปิดมือถือ หรือไม่ก็ตั้งเป็นระบบสั่นนะครับ ถ้าเกิดว่าเราไม่ปิดเสียงมือถือ อาจจะมีคนโทรเข้ามาตอนที่เราดูหนังอยู่ เสียงมือถือของเรา จะรบกวนคนที่กำลังดูหนังอยู่นะครับ ก่อนที่หนังจะฉาย จะมีเพลงสรรเสริญพระบารมีดังขึ้น เราจะต้องยืนตัวตรงเพื่อทำความเคารพนะครับ พอเพลงจบแล้วเราสามารถนั่งได้ แล้วก็ดูหนังไปเรื่อย ๆ จนจบเลยนะครับ ถ้าเราดูหนังจบแล้ว ก่อนที่เราจะออกจากโรงภาพยนตร์ ให้เราตรวจสอบของมีค่านะครับว่ามันตกหรือเปล่า บางทีเงินตกอะไรอย่างเงี้ย เราก็ควรจะดูดี ๆ นะครับ ไม่งั้นทรัพย์สินบางอย่างอาจจะหายไปได้ ผมมีเพื่อนทำงานอยู่ที่โรงหนัง เพื่อนผมเล่าให้ฟังว่า เวลาที่เขาทำความสะอาดโรงหนัง เขามักจะเจอตังค์ตกข้าง ๆ ที่นั่งเสมอ สิบบาทบ้าง ยี่สิบบาทบ้าง บางครั้งโชคดีเจอเป็นร้อยก็มี ดังนั้นเราควรจะตรวจสอบทรัพย์สินของเราเสมอ ก่อนออกจากโรงหนังนะครับ